Predkladacia správa

V Krakove sa 3. júna 2009 uskutočnil summit predsedov vlád krajín V4. Summit sa uskutočnil pri príležitosti ukončenia poľského predsedníctva V4 (1. 7. 2008 - 30. 6. 2009). Súčasne bolo predsedníctvo V4 odovzdané maďarskej strane. Hlavnými témami stretnutia predsedov vlád bolo vyhodnotenie uplynulého poľského predsedníctva, odsúhlasenie programu nadchádzajúceho maďarského predsedníctva, otázky týkajúce sa činnosti Medzinárodného vyšehradského fondu (MVF), konferencia o klimatických zmenách v Kodani, energetická bezpečnosť a ďalšie otázky. Predsedovia vlád zároveň posúdili možnosti spolupráce krajín V4 na európskej úrovni aj v kontexte hospodárskej krízy. Zhodli sa na znovu oživení práce energetickej skupiny. Krajiny V4 hodlajú rozvíjať spoluprácu aj v oblasti postavenia Rómov. 
Predsedovia vlád V4 prijali rozhodnutie o zvýšení rozpočtu MVF o 250 000 eur od roku 2010 z doterajších 1 250 000 na 1 500 000 eur za každú krajinu V4. 
V rámci summitu bolo prijaté tlačové vyhlásenie poľského predsedníctva (v prílohe).